**TABUĽKA: MAPUJEME DÔVODY, PREČO PARTICIPOVAŤ**

|  |  |  |  |
| --- | --- | --- | --- |
| **Dôvody pre zapojenie** | **Otázky, ktoré nám môžu pomôcť** | **Zdôvodnenie** | **NAŠA SITUÁCIA/ MOJE POZNÁNKY** |
| **Záujem verejnosti** | * *Zasiahne prijatá politika významne verejnosť  či nejaké časti obyvateľstva?* * *Ovplyvní politika niektoré skupiny viac ako iné?* * *Zaujíma sa verejnosť o tému, ktorej sa verejná politika dotýka?* * *Ide o novú verejnú politiku, prípadne novú tému?* | Čím väčší je záujem verejnosti, tým väčšia je šanca, že existujú skupiny, ktoré sa budú zapojenia dožadovať. Pokiaľ nebudú zapojení do dialógu, môžu začať vytvárať odpor voči prijatej politike, príp. ju kritizovať.  V prípade vyššieho záujmu verejnosti je dobré reagovať nielen umožnením diskusie, ale niekedy aj možnosťou spolurozhodovať  o verejnej politike.  Pri zvažovaní, koho zapojiť, je dôležité zvážiť účasť aj tých, ktorí účasť momentálne nevyžadujú, ale rozhodnutie ich ovplyvní viac ako iných – to sa týka všetkých rozhodnutí  o trasovaní diaľnic, umiestnení elektrární (najmä jadrových), zatváraní baní atď.  Nové témy môžu vyvolať otázky občanov – chcú vedieť, ako verejná politika do ich života zasiahne. V prípade novej témy a politiky máme možnosť od začiatku tému „rámcovať” a tým ovplyvňovať, ako ju verejnosť vníma. |  |
| **Komplexnosť témy** | * *Existujú rôznorodé názorové  a odborné prúdy  o téme, ktorou sa verejná politika zaoberá?* | Čím je problematika, ktorou sa verejná politika zaoberá, komplexnejšia a čím viac rôznych prístupov a priorít rôznych aktérov  v nej existuje, tým väčšia je potreba zapojiť zainteresovaných aktérov. Kladieme pri tom dôraz na názor expertov a odborných inštitúcií. V takých situáciách odporúčame postupovať náročnejšími scenármi participácie (podľa scenára 3 alebo 4). |  |
| **Kontrover-**  **znosť témy** | * *Polarizuje téma verejnej politiky zainteresovaných aktérov  a verejnosť?* * *Dotýka sa téma verejnej politiky existujúceho spoločenského konfliktu?* * *Vyžaduje rozhodovanie podstatné kompromisy alebo zvažovanie hodnôt?* | Pokiaľ téma verejnej politiky prináša kontroverziu a konflikt, participácia býva nevyhnutnosťou. Niekedy sa inštitúcia mylne domnieva, že participáciou a diskusiou „prileje olej do ohňa” a výsledkom budú rozhádané názorové skupiny. Toto riziko je reálne a musíme ho zohľadniť, no nemal by to byť dôvod na prijímanie rozhodnutia  bez participácie. Obídenie verejnosti môže totiž priniesť oveľa väčší odpor. Je dôležité, aby sme na proces vyčlenili dostatočný čas  a netlačili na prijatie rozhodnutia v čase, keď je polarizácia najvyššia. V tomto prípade ambíciou participatívneho procesu nie je nevyhnutne smerovanie k spoločnej dohode, ale k vyjasneniu argumentov a zvyšovanie porozumenia argumentácii druhej strany (t. j. Scenár 2, niekedy Scenár 3). |  |
| **Záber politiky** | * *Dotkne sa prijaté rozhodnutie veľkej časti verejnosti alebo aktérov?* * *Bude mať rozhodnutie vplyv na súčasné zákonné nároky?* | Čím väčšej skupiny obyvateľstva sa prijaté rozhodnutie dotkne, tým skôr by sme mali nad participáciou uvažovať. Príkladom sú napríklad zmeny na úrovni školstva, ktoré sa dotýkajú veľkej časti obyvateľstva a rôznych ďalších aktérov.  Pri zvažovaní, koho zapojiť, je dôležité zvážiť účasť aj tých, ktorí účasť momentálne nevyžadujú, ale rozhodnutie sa bude dotýkať ich záujmov/nárokov/prípadne práv. |  |
| **Nutnosť zapojenia** | * *Vzťahuje sa  na toto rozhodovanie legislatíva, ktorá vyžaduje participáciu zainteresovaných aktérov a/alebo verejnosti?* * *Existujú medzinárodné dohovory, ktoré nariaďujú alebo odporúčajú participáciu  pri tvorbe tejto politiky?* | Ak existuje národná legislatíva  a medzinárodné dokumenty, dohovory, ktoré vyžadujú alebo odporúčajú participáciu verejnosti, verejnosť by sme mali určite zapojiť. |  |
| **Potreba akceptácie politiky** | * *Potrebujeme dosiahnuť akceptáciu prijatej politiky širokým spektrom aktérov  a verejnosti?* | Z rôznych dôvodov (aj v nadväznosti na vyššie menované) môže byť v našom záujme, aby prijatá politika bola vo veľkom akceptovaná či pozitívne prijatá. |  |